A valoración que fa Purna da Vada29M ye muit positiva, s’ha dau un blinco qualitativo y quantitativo en a combatividat d’a clase treballadera aragonesa
#000000
O diya 29 de marzo prencipió muit luego ta muitas de nusatras, ta belunas, as que’n recorrioron os piquetes de maitinada, sisquiera bi habió un diya que escomencipiar. A Vada Cheneral ye ta os y as revolucionarias un diya de guerra ubierta, un diya en o que l’orden estableixiu se creba y s’imposa a lei de luita d’a clase treballadera. Ixe diya cualsiquier comercio ubierto, cualsiquier esquirol, cualsiquier policía u reaccionario se convierte en un enemigo ubierto. Ye nomás que una chicorrona baralla d’ista luita de clases en a que irremediablement vivimos inmersos, l’autoesfensa lechitima d’as obreras y obreros contra ...
#000001
O diya 29 de marzo prencipió muit luego ta muitas de nusatras, ta belunas, as que’n recorrioron os piquetes de maitinada, sisquiera bi habió un diya que escomencipiar. A Vada Cheneral ye ta os y as revolucionarias un diya de guerra ubierta, un diya en o que l’orden estableixiu se creba y s’imposa a lei de luita d’a clase treballadera. Ixe diya cualsiquier comercio ubierto, cualsiquier esquirol, cualsiquier policía u reaccionario se convierte en un enemigo ubierto. Ye nomás que una chicorrona baralla d’ista luita de clases en a que irremediablement vivimos inmersos, l’autoesfensa lechitima d’as obreras y obreros contra la enrestida radical d’o poder capitalista.
#000002
Como organización, Purna acudió t’as 7:00 d’a maitinada chunto a o sindicato d’estudiants Universidat a o piquete que bi heba organizau en o Campus de San Francisco en Zaragoza. Allí de conchunta con atras fuerzas revolucionarias d’a ciudat y con a cucha independentista zarremos os accesos a o campus y o transcurso d’as primeras horas d’o diya nos dispersamos por o mesmo trancando diferents facultatz. No dudamos en chilar a os esquirols, mayestros u alumnalla, que blincaban as cletas d’o recinto t’acudir a o puesto en o que o sistema quier. Y especialment sinyalable estió lo piquete en a Facultat de Dreito an se congrega a mayor parti d’estudiants reaccionarios y do a choventut independentista estiemos fendo fuerza t’impedir que os esquirols dentraran.
#000003
A las 11:00 nos concentramos en as puertas d’o campus y baixemos con pancarta y bloque propio enta o centro d’a ciudat trencando o tramvía y trancando os comercios que nos trobabanos ubiertos. Tampoco no ista vegada dudamos en risponder a la provocativa actitut que bells propietarios amostraban lo que cheneró momentos de tensión con as fuerzas d’ocupación espanyolas. As nuestras cantas de clase en aragonés se sentiban con fuerza en o transcurso d’a manifestación dende a Gran Vía dica o Paraninfo an se leyeron varios manifiestos.
#000004
Tamién de maitins en Teruel, dende as 7:30, Purna estió partipando en os piquetes organizaus chunto a o Bloque Crítico. A las 11:30 estiemos en a manifestación d’estudiants convocada por l’Asambleya d’Estudiants do s’han dixau veyer as nuestras estreladas y que recorrió a ciudat dica o centro historico d’a mesma, estio una manifestación especialment combativa que remató con una posada debant d’una siede d’a CAI que i heba desahuciau lo diya d’antis a una familia.
#000005
En Zaragoza, estiemos chunto con o grueso de participants d’a manifestación d’a universidat que acudió a un piquete espontáneo en o Corte Inglés y que dimpués d’unos poquetz menutos consiguió estar zarrau. De nuevas as fuerzas represivas espanyolas fación uso d’a violencia y cargón contra os manifestants agredindo, entre muitas atras, a varias militants d’a cucha independentista. Tras un ratet de tensión con os mercenarios d’o sistema nos marchemos enta o piquete convocau en l’edificio de El Trovador mientres en o camin ibanos trancando diferents comercios.
#000006
En Uesca Purna estió en a manifestación convocada por os sindicatos alternativos an arredol de dos mil presonas salioron a la carrera zarrando o Coso dica la Plaza Navarra. En ista manifestación, que se fació a las 12:00 d’o maitín, militants de Purna repartioron panfletos clamando contra la reforma laboral y a independencia d’Aragón y levando tamién as suyas estreladas.
#000007
Ya de tardes, a ixo d’as 19:00, formamos de nuevo un bloque en a manifestación d’os sindicatos alternativos con o SOA y a cucha independentista. A choventut independentista participamos activament en as cantas y reivindicacions d’a marcha y estiemos muit presents en as intervencions d’a Plaza d’o Pilar an dimos un especial refirme a la intervención, en aragonés, d’o representant d’o Sindicato Obrero Aragonés debant de más de quince mil presonas que plenaban a plaza.
#000008
A las 19:30 estiemos militants de Purna en Uesca con pancarta compartida d’Universidat en a manifestación contra a reforma laboral que bi heban convocau os sindicatos d’o sistema pero a la que tamién s’heban sumau os alternativos, muitos atros colectivos y a ciudadania en cheneral y que congregó arredol de cinco mil presonas.
#000009
Tamién de tardes en Teruel, a las 19:30, participabanos en o Bloque Crítico que congregó arredol de mil presonas que no quereban secundar a convocatoria oficialista de os sindicatos oficials. A chornada de luita remató fendo una crida a l’autoorganización d’a clase obrera y a la necesidat de convocar una nueva vada Cheneral.
#000010
A valoración que fa Purna d’ista chornada de luita y de reivindicacions obreras ye muit positiva, s’ha dau un blinco qualitativo y quantitativo en a combatividat d’a clase treballadera aragonesa y as revolucionarias no podemos desaprofeitarlo. Denunciando a la cucha d’o sistema, a la socialdemocracia oportunista y a os sectors más reaccionarios, a choventut revolucionaria debe apostar y saber fer veyer a la clase treballadera o suyo prochecto por un Aragón independiente y socialista. En ixa faina nos trobamos y no imos a reblar dica aconseguirlo.
#000011
¡Entalto Aragón libre y socialista!
#000012
Este sitio web utiliza cookies para que usted tenga la mejor experiencia de usuario. Si continúa navegando está dando su consentimiento para la aceptación de nuestra política de cookies, pincha el enlace para más información.
#000014